גיהנום בכלוב (2020)
הפקה > עלילות

האירוע כלל קרבות שנבעו מעלילות מתוסרטות גם מ-Raw וגם מסמאקדאון.
באירוע התנגשות של אלופים, רומן ריינס הגן בהצלחה על האליפות האוניברסלית נגד ג'יי אוסו לאחר שג'ימי אוסו, אחיו של ג'יי, זרק מגבת לבנה לתוך הזירה במטרה שריינס יפסיק לתקוף את ג'יי לאחר שדרש ממנו שיכיר בו כראש השבט וכראש משפחת אנואי. לאחר הקרב, ג'ימי הגיע כדי לבדוק את מצבו של ג'יי, ואמר באי רצון לריינס שהוא ראש השבט וראש המשפחה. בפרק העוקב של התוכנית סמאקדאון, נערך טקס חגיגה שבו ריינס הוכתר כראש השבט. לעומת זאת, ריינס, סירב להימנות לראש השבט, משום שג'יי עדיין לא הסכים להכיר בו כראש השבט, ולכן הוא זימן אותו לזירה. לאחר שג'יי המשיך לייחל לקבלת קרב נוסף על האליפות האוניברסלית, ריינס העניק לו הזדמנות זו באירוע גיהנום בכלוב. הקרב ביניהם הפך רשמי יום לאחר מכן. שבוע לאחר מכן, ריינס הצהיר שהוא רצה לשמוע את ג'יי אומר "אני נכנע". כתוצאה מכך, הקרב קיבל התניה נוספת מסוג קרב "אני נכנע". בכך, קרב זה הפך לקרב הראשון בהיסטוריה שהתניית "אני נכנע" מתרחשת בתוך המבנה של גיהנום בכלוב. ב-23 באוקטובר בפרק של התוכנית סמאקדאון, לאחר שהאוסוס הונו את ריינס, ג'יי תקף את ריינס. ריינס הצהיר שלאחר שהוא יגרום לג'יי להגיד את המילים "אני נכנע", ג'יי וג'ימי יהיו מחויבים לקבל פקודות ולהכיר בריינס כראש השבט או שהאוסוס ומשפחתם יוגלו ממשפחת אנואי.
באירוע סאמרסלאם, דרו מקינטייר הגן בהצלחה על אליפות ה-WWE נגד רנדי אורטון. ב-31 באוגוסט בפרק של התוכנית Raw, שלושה קרבות יחידים התקיימו, כשהמנצח בכל אחד מהם העפיל לקרב משולש, שהתקיים בהמשך הערב וקבע את הטוען לכתר לאליפות ה-WWE של דרו מקינטייר באירוע התנגשות של אלופים. רנדי אורטון, קית' לי וסת' רולינס ניצחו את קווין אואנס, דולף זיגלר ודומיניק מיסטריו, בהתאמה, והעפילו לקרב המשולש. בקרב זה, אורטון ניצח וקיבל הזדמנות נוספת להתחרות על התואר מול מקינטייר באירוע התנגשות של אלופים. באירוע זה, מקינטייר הגן בהצלחה פעם נוספת על תוארו, הפעם בקרב אמבולנס. במהלך הקרב, אורטון הותקף על ידי אגדות, שאותם תקף בעצמו במהלך החודשים האחרונים, כולל ביג שואו, כריסטיאן, שון מייקלס וריק פלייר, שהיה נהג האמבולנס. לילה לאחר מכן בפרק של התוכנית Raw, אלוף ה-WWE, דרו מקינטייר, חגג את ניצחונו ביחד עם האגדות, אך לפני שהתוכנית הסתיימה, אורטון נכנס לחדר האגדות עם אמצעי לראיית לילה, כיבה את האור ותקף אותם. שבוע לאחר מכן בתוכנית, אורטון איתגר את מקינטייר לקרב גיהנום בכלוב באירוע גיהנום בכלוב, אתגר שמקינטייר נענה אליו בחיוב.
באירוע פייבאק, ביילי וסשה בנקס הפסידו את אליפות זוגות הנשים של ה-WWE לניה ג'קס ושיינה בייזלר. בפרק העוקב של התוכנית סמאקדאון, ביילי ובנקס כשלו בניסיונן לזכות בחזרה בחגורות האליפות לאחר שהפסידו לאחרונות בקרב חוזר. לאחר הקרב, ביילי תקפה את בנקס באכזריות בצעד שגרם לסיום השותפות ביניהן. לאחר שביילי הגנה על תוארה מול אסקה כתוצאה מפסילה באירוע התנגשות של אלופים, מכיוון שהיא תקפה את אסקה בעזרת כיסא, בנקס הופיעה ותקפה את ביילי בעזרת כיסא. בפרק העוקב של התוכנית סמאקדאון, בנקס איתגרה את ביילי לקרב על אליפות הנשים של סמאקדאון לשבוע לאחר מכן, שגם היה הלילה הראשון של הדראפט. בנקס ניצחה בקרב זה כתוצאה מפסילה לאחר שביילי תקפה אותה בעזרת כיסא. בעקבות זאת, בנקס איתגרה את ביילי לקרב נוסף על התואר, כשהפעם הן יתחרו ביניהן בקרב גיהנום בכלוב באירוע גיהנום בכלוב. קרב זה הפך רשמי יום לאחר מכן.
בחודש מאי, ג'ף הארדי היה מעורב ביריבות עם שיימוס, כשהאחרון הציף את נושא בעיות האלכוהול של הארדי בעבר. במהלך קטע ב-29 במאי בפרק של התוכנית סמאקדאון, שיימוס הפליל את הארדי, שנעצר כביכול על כך שדרס את אליאס לאחר שנהג תחת שכרות. כתוצאה מכך, אליאס נעדר מן המרקע למשך חמישה חודשים. הארדי ואליאס הועברו למותג Raw כחלק מהדראפט, שהתקיים ב-12 באוקטובר בפרק של התוכנית Raw, שבה אליאס חזר ותקף את הארדי ואף גרם לו להפסיד את הקרב שבו השתתף בטענה שהוא לא הופלל והוא אכן פגע בו עם הרכב. שבוע לאחר מכן בתוכנית, לאחר הקטע המוזיקלי של אליאס, הארדי (שהסתווה כאחד מחברי הלהקה של אליאס) ניסה לתקוף את אליאס, שהצליח להימלט. בריאיון מאחורי הקלעים, אליאס איתגר את הארדי לקרב באירוע גיהנום בכלוב, שלאחר מכן הפך רשמי.
בתחילת חודש ספטמבר, המיז וג'ון מוריסון ניסו לגנוב את מזוודת כסף בבנק של אוטיס, שבה זכה האחרון באירוע כסף בבנק בחודש מאי. לעומת זאת, השניים כשלו לעשות זאת לאחר סדרת ניסיונות. המיז שיכנע את הנהלת המותג להעביר את חברתו של אוטיס, מנדי רוז, למותג Raw מתוך מחשבה שבה אוטיס יתמקד בפדיית החוזה של מזוודת כסף בבנק. לעומת זאת, לאחר סדרת עלבונות מצידם של השניים, אוטיס תקף אותם. לאחר מכן, המיז איים להגיש תביעה נגד אוטיס אם הוא לא יוותר על מזוודת כסף בבנק שלו. אוטיס, שאותו גיבה חברו לצמד Heavy Machinery, טאקר, הודיע שהוא לא יוותר על המזוודה. במהלך הדראפט, אוטיס נותר בסמאקדאון, בעוד שטאקר, המיז ומוריסון הועברו כולם ל-Raw. למרות ההעברות בין המותגים, המשפט על מזוודת כסף בבנק התקיים ב-23 באוקטובר בפרק של התוכנית סמאקדאון, כאשר אגדת ה-WWE, ג'ון "בראדשו" לייפילד‏ (JBL) שימש כשופט. לאחר השימוע, JBL פסק לטובת אוטיס. לעומת זאת, המיז סיפק ל-JBL שוחד ברגע האחרון, בצעד שגרם ל-JBL לשנות את פסיקתו לטובת המיז ולהורות על כך שאוטיס יגן על מזוודת כסף בבנק שלו מול המיז באירוע גיהנום בכלוב.
ב-25 באוקטובר, כשעות לפני קיום האירוע, הוכרז ש-R-טרות' יגן על אליפות 24/7 של ה-WWE נגד דרו גולאק כחלק מהמופע המקדים לאירוע.